Document ID: /roh_data/filtered/fineweb-2-filterrobots_roh.jsonl.gz/156

Terratrembels datti, perquai che la tensiun per lung da rupturas en la crusta da la terra sa stgargia andetgamain. Perquai che las plattas tectonicas èn permanentamain en moviment, sa furma en las stresas da crap ina tensiun da tuttas duas varts d'ina ruptura. Sche questa tensiun è gronda avunda, sa stgargia ella cun in moviment andetg e brusc. L'energia seismica che vegn libra sa derasa en furma d'undas tras la terra e per lung da la surfatscha da la terra e chaschuna las vibraziuns che vegnan percepidas sco terratrembel.
Ils nivels da privel sa refereschan a l'intensitad d'in terratrembel en ina tscherta regiun d'avertiment. L'intensitad è ina mesira per ils effects d'in terratrembel. Sin ina scala da 12 stgalims descriva ella las consequenzas da la vibraziun per ils umans e per ils edifizis en in tschert lieu. In terratrembel ha mintgamai ina magnituda (fermezza) e per regla differentas valurs d'intensitad. L'intensitad la pli gronda vegn per ordinari cuntanschida en il lieu dal terratrembel (epicenter) e sa reducescha, pli lunsch davent ch'ins s'allontanescha da l'epicenter.
Il servetsch seismologic svizzer stima per mintga regiun d'avertiment l'intensitad en il center da la regiun e l'attribuescha sin basa da quai in tschert nivel da privel (vesair la tabella qua sutvart).
Ils nivels da privel n’inditgeschan betg la periclitaziun tras in terratrembel. En general èn pussaivels mintga mument donns tras stremblidas pli grondas. Nagin nivel da privel signifitga be ch’i na stattan a disposiziun naginas annunzias d’avis per terratrembels cun ina magnituda da 2.5 u dapli per la regiun d’avertiment dumandada. La periclitaziun tras in terratrembel descriva perencunter profilacticamain quant savens e cun tge fermezza che las stremblidas pudessan avair lieu entaifer ina perioda definida en in lieu definì.